Μετά την τηλεόραση, σειρά παίρνει το ραδιόφωνο, μετά τις τηλεοπτικές άδειες έρχονται και οι ραδιοφωνικές. Σας τα λέγαμε από χθες, οι προσωρινές άδειες που δόθηκαν επί... κυβερνήσεως Σημίτη για την Αττική έχουν λήξει εδώ και μία δεκαετία περίπου.

Οσο για την περιφέρεια, πλην ελαχίστων εξαιρέσεων, όλα τα ραδιόφωνα λειτουργούν με «Βεβαιώσεις Νόμιμης Λειτουργίας» που δίνει το ΕΣΡ. Ευκαιρία λοιπόν σήμερα να ρίξουμε μια ματιά στο ιδιοκτησιακό καθεστώς στα FM, ποιοι όμιλοι και ποιοι επιχειρηματίες κατέχουν τα ραδιόφωνα που ακούγονται στην Αθήνα.

Τρία έχει μόνος του ο Γιάννης Αλαφούζος ας πούμε. Τον Σκάι 100,3 (ενημερωτικός) φυσικά, τον Μελωδία 99,2 (ελληνικά) και –πριν από έναν χρόνο το πήρε– το 70% του Σπορ FM 94,6 (αθλητικό). Τρία μουσικά ραδιόφωνα έχει και ο Νίκος Μπιλίρης, παλιός οικονομικός διευθυντής του ΔΟΛ.

Τον Pepper 96,6 (ξένη μουσική), τον Μέντα 88 (ελληνικά) και το Up Radio 88,6 (χορευτική μουσική). Τρία έχει με τη σειρά της και η Αλεξάνδρα Δασκαλοπούλου, κόρη του Δημήτρη Δασκαλόπουλου (ΣΕΒ), τον Εν Λευκώ 87,7 (ξένη μουσική), τον Hit 88,9 (ξένες επιτυχίες) και τον Red 96,3 (ροκ).

Στην οικογένεια Βαρδινογιάννη ανήκουν ο Δρόμος 89,8 (λαϊκο-ποπ) και ο Δίεση 101,3 (έντεχνο), ενώ οι Αττικές Εκδόσεις (Θεοχάρης Φιλιππόπουλος) μετρούν τρία ραδιόφωνα, τον Λάμψη 92,3 (λαϊκο-ποπ), τον DeeJay 95,2 (ξένες επιτυχίες, Μιχάλης Τσαουσόπουλος) και τον Rock FM 96,9 (ξένα ροκ) –και τα πέντε αυτά ραδιόφωνα στεγάζονται στον ίδιο χώρο, στο κτίριο του Star στην Κάτω Κηφισιά, εκεί όπου μετακόμισε εσχάτως και ο αυτοδιαχειριζόμενος Best 92,6 (ξένη μουσική). Εγιναν έξι δηλαδή! Και είναι όλα στον ίδιο όροφο!

Δύο ραδιόφωνα έχει το δίδυμο Νίκου Χατζηνικολάου / Ανδρέα Κουρή (γιος Γιώργου Κουρή), τον Real FM (ενημερωτικός) και τον καινούργιο Ελληνικός 93,2 (ελληνική μουσική). Ο Ανδρέας Κουρής έχει ένα ακόμα, μόνος του, το Love Radio 97,5 (ελληνικά και ξένα κομμάτια). Ενα ραδιόφωνο κατέχει και ο άλλος Ανδρέας Κουρής (γιος του Μάκη), το Mad Radio 106,2 (ξένες επιτυχίες).

Δύο ραδιοσταθμούς έχει ο Παναγιώτης Κωστάκης, τον Kiss 92,9 (ξένα) και μία νεκρή συχνότητα στους 104,6 που παίζει μόνο μουσική χωρίς τίποτε άλλο –υπάρχει η πληροφορία πως θα γίνει σύντομα Action Radio 104,6, σε συνεργασία με τον ομώνυμο τηλεοπτικό σταθμό. Δύο σταθμούς έχει και ο Χάρης Πολίτης, τον Derti 98,6 (λαϊκά) και τον Sfera 102,2 (λαϊκο-ποπ). Δύο είναι και τα ραδιόφωνα του ΑΝΤ1, ο Ρυθμός 94,9 (λαϊκο-ποπ) και ο Easy 97,2 (ξένη μουσική).

Τρία είναι τα αυτοδιαχειριζόμενα ραδιόφωνα, ο Best 92,6, όπως σας είπα παραπάνω, ο Flash 96 (ενημερωτικός) και ο Nitro 102,5 (ξένη μουσική). Δύο ραδιόφωνα ανήκουν σε κόμματα, ο 105,5 Στο Κόκκινο (ΣΥΡΙΖΑ) και το ΑΡΤ 90,6 (Λαϊκός Ορθόδοξος Συναγερμός - Καρατζαφέρης) και δύο στην... Εκκλησία, το Εκκλησία της Ελλάδος 89,5 στην Ιερά Σύνοδο της Εκκλησίας της Ελλάδος και το Πειραϊκή Εκκλησία 91,2 στην Ιερά Μητρόπολη Πειραιώς.

Τέσσερα είναι και τα Δημοτικά Ραδιόφωνα, το Κανάλι 1 90,4 (Δήμος Πειραιά), ο Επικοινωνία 94 (Δήμος Ηρακλείου), ο Ξένιος 94,3 (Δήμος Λιοσίων, αλλά δεν εκπέμπει) και ο Αθήνα 98,4 (Δήμος Αθηναίων).

Ο Βίκτωρας Ρέστης διαθέτει τον Music 89,2 (ξένες επιτυχίες) και το 50% του Βήμα 99,5 (ενημερωτικός) – το υπόλοιπο 50% ανήκει στον ΔΟΛ φυσικά.

Τέλος, υπάρχουν και κάποιοι ιδιοκτήτες που έχουν από έναν ραδιοσταθμό, ο Γιάννης Κουρτάκης τα Παραπολιτικά 90,1 (ενημερωτικός), το δίδυμο Ορφανίδη - Γεωργάκη τον Galaxy 92 (ξένη μουσική), ο Δημήτρης Κοντομηνάς τον Alpha 98,9 (ενημερωτικός), ο Δημήτρης Ρίζος τον Παρέα 104 (ελληνική μουσική), ο Κώστας Χούντας τον Ηρόδοτο 107,4 (δεν λειτουργεί, μόνο άδεια διαθέτει) και το δίδυμο Μπόμπολας / Μάρης τον Sport24 103,3 (αθλητικό).